
Ideál és valóság. A bürokratikus inercia jelenségének elemzése az ERASMUS-program példáján

Az indulásának 25. évfordulóját 2012-ben ünneplő Erasmus mobilitási programban mára a legtöbb európai felsőoktatási intézmény részt vesz: 33 ország nagyjából 4000 intézménye küld ill. fogad hallgatókat az Európai Bizottság által finanszírozott program keretében.
 
A 25 éves működése alatt közel három millió európai hallgató mobilitását támogató Erasmus működése alapvetően jól szervezett, elmondható, hogy a legtöbb intézmény „rutinból” vesz benne részt, küldi és fogadja a cserehallgatókat. A rendkívül népszerű Erasmus program egyértelműen az Európai Unió egyik szimbolikus értékű „sikertörténetévé” vált. Az Erasmus működtetői azonban éppen emiatt nem igazán keresnek megoldásokat a program olyan problémáira, mint a hallgatók és oktatók körében egyre jellemzőbb „Erasmus = buli út” vélemény miatti jelentős hitel- és presztízsvesztés, ill. csökkenő munkaerő-piaci érték, vagy a szükségtelen adminisztrációs terhek csökkentése.
 
A látványos sikeressége miatt „reformálhatatlan” Erasmus program elemzése kiváló lehetőséget nyújt a bürokratikus inercia (a status quo fennmaradása az azzal való elégedetlenség kritikus mértékűvé válásáig) érdekes és a különböző bürokratikus szervezetek mindennapi működésében igen fontos jelenségének bemutatására.
 
Jelen dolgozat két fő kérdése az, hogy 1, Az Erasmus program a jelenlegi formájában milyen valós előnyöket kínál a benne részt vevő hallgatók számára, és a program működése, „belső logikája” mennyiben segíti, vagy éppen akadályozza őket ezek megszerzésében? 2, Hogyan lehetne az Erasmus programot a fő érintettek (hallgatók és adminisztrátorok) számára a jelenleginél „felhasználóbarátabbá” tenni; milyen eszközökkel lehetne érdemben csökkenteni a programot jellemző bürokratikus inerciát?
 
A dolgozat szerzője korábbi Erasmus-hallgató, és gyakornokként dolgozott egy hazai egyetem nemzetközi irodájában, így az Erasmus program bürokratikus inerciájának elemzésekor a különböző források feldolgozása mellett saját gyakorlati tapasztalataira is támaszkodni tud.



